b'\n_START_ARTICLE_\nGenetic Me\n_START_SECTION_\nHandling\n_START_PARAGRAPH_\nGenetic Me er en humoristisk og meget menneskelig port til den spirende videnskab om, hvem vi er. Med lune og \xc3\xa6rlighed forbinder filmen en dybt personlig fort\xc3\xa6lling med den nyeste genetiske forskning og giver friske perspektiver p\xc3\xa5 det eviggyldige sp\xc3\xb8rgsm\xc3\xa5l: "Hvordan blev jeg, den jeg er?" Det er videnskab, som du troede, du aldrig ville forst\xc3\xa5, som er gjort tilg\xc3\xa6ngelig, og som vil s\xc3\xa6tte dig p\xc3\xa5 en tankerejse ind i fremtiden. I denne dokumentarfilm afs\xc3\xb8ger vi den nyeste forskning i den menneskelig psykologis genetik. Filmen beskriver en personlig s\xc3\xb8gen. Vores hovedperson, videnskabsjournalist Lone Frank vil unders\xc3\xb8ge, om et kendskab til vores egen genetik vil \xc3\xa6ndre vores syn p\xc3\xa5 os selv og p\xc3\xa5virke vores opfattelse af den m\xc3\xa5de vi er mennesker p\xc3\xa5 - forst\xc3\xa5elsen af din egen personlighed. Lone sl\xc3\xa6ber selv rundt p\xc3\xa5 en temmelig ubehagelig personlighed, som har givet hende mange problemer gennem livet. Hun er fast besluttet p\xc3\xa5 at \xc3\xa6ndre denne personlighed, for hun \xc3\xb8nsker inderligt at blive en anden. Hun gennemg\xc3\xa5r en psykologisk test og f\xc3\xa5r de relevante gener kortlagt, for at finde frem til hvordan hun kan \xc3\xa6ndre sig. Lone er selv biolog, og hun er overbevist om, at l\xc3\xb8sningen ligger i viden om vores biologiske foruds\xc3\xa6tninger. P\xc3\xa5 sin vej tager hun publikum p\xc3\xa5 en videnskabelig og filosofisk rejse ind i den nyeste viden om, hvordan vores genetiske information former hjernen og sindet og derigennem vores personlighed.'